புன்னகைப் பூ கீதா

"புன்னகை பூ" (Punnagai Poo Gheetha) என்ற  பெயரால் நன்கு அறியப்படும் கீதா அம்மாசி, என்பவர் மலேசிய வானொலி ஆளுமை, திரைப்படத் தயாரிப்பாளர் , நடிகை ஆவார். இவர் மலேசியாவிலும் இந்தியாவில் தமிழ் திரைப்படத் துறையிலும் பணிபுரிகிறார். கீதா மலேசிய வானொலி நிலையமான டி.எச்.ஆர்  ராகாவில் வானொலி தொகுப்பாளராகப் புகழ் பெற்றார். பின்னர் சொந்தமாக திரைப்படத் தயாரிப்பு நிறுவனத்தைத் தொடங்கி தமிழ்த் திரையுலகில்  நுழைந்தார். மலேசியாவின் முதல் பெண் திரைப்படத் தயாரிப்பாளராக அங்கீகரிக்கப்பட்டார். இவர் பல்வேறு நிகழ்வுகளுக்கு தொகுப்பாளராகவும் பல கோலிவுட் படங்களிலும் ஒரு மலேசிய திரைப்படத்திலும் நடித்துள்ளார்.

 தொழில் 
மலேசியாவின் பேராக்கில் உள்ள தைப்பிங்கில் ஒரு இந்திய மலேசிய தமிழ் குடும்பத்தில் ஒரு தோட்ட உரிமையாளரின் மகளாக கீதா அம்மாசி பிறந்தார். மலேசிய தொலைக்காட்சியான என்.டி.வி. 7  தொலைக்காட்சியில் ரிதம் அண்ட் ராகா என்ற நிகழ்ச்சியில் தொகுப்பாளராக பணி வாழ்வைத் தொடங்கினார். பின்னர் மலேசிய தமிழ் வானொலி நிலையமான டி. எச்.ஆர். ராகாவில் வானொலி தொகுப்பாளராக ஆனார்.  இவர் டி.எச்.ஆர் ராகாவின் துவக்கத்திலிருந்தே பணியாற்றி வருகிறார். வானொலியில் தனது பணியைத் தவிர, இவர் தொகுப்பாளர் பணிகளையும் செய்தார், தொலைக்காட்சித் திரைப்படங்களைத் தயாரித்தார். மேலும் எஸ்.ஜி. என்ற பெயரில் சொந்தமாக விளம்பர நிறுவனத்தைத் தொடங்கினார். டி.எச்.ஆர் ராகாவில் இருந்த காலத்தில், இவர் "புன்னகை பூ" என்ற புனைப்பெயரைப் பெற்றார்.

கீதா இந்தியாவிற்கு வந்து, தனது குடும்ப நண்பரான விஷ்ணுவர்தன் இயக்கிய, அறிந்தும் அறியாமலும் என்ற படத்தைத் தயாரிக்க எஸ்.ஜி பிலிம்ஸ் என்ற திரைப்பட தயாரிப்பு நிறுவனத்தைத் நிறுவினார். வெளிநாட்டு முதலீட்டாளர் மற்றும் பெண் தயாரிப்பாளரான இவர் மீது வநியோகத்தர்கள் நம்பிக்கை கொள்ளாததால், இவர் அந்தப் படத்தைத் தானே வெளியிட வேண்டிய நிலைக்கு உள்ளானார். அந்தப் படம் வணிக ரீதியாக வெற்றி பெற்றது. படத்திற்கு ஆன செலவைவிட இரண்டு மடங்கு வசூலித்தது, படம் திரையரங்குகளில் 175 நாட்கள் ஓடியது. அதே நேரத்தில் கீதா "இந்தியாவில் தமிழ் திரைப்படத்தைத் தயாரித்த முதல் பெண் தமிழ் திரைப்பட தயாரிப்பாளர்" என்ற பெருமைக்காக மலேசிய புத்தக சாதனைப் புத்தகத்தில் இடம் பெற்றார். கீதா அடுத்து, ஆர். பார்த்திபன் மற்றும் வடிவேலு ஆகியோர் முக்கிய வேடங்களில் நடித்த, குறைந்த செலவில் தயாரிக்கப்பட்ட நகைச்சுவைத் திரைப்படமான குண்டக்க மண்டக்கவிற்கு நிதியளித்தார். இதன் மூலம் இவர் தமிழ்த் திரையுலகிற்கு ஐந்து மலேசிய நடிகர்களை அறிமுகப்படுத்தினார். அதன் பிறகு இவரும் விஷ்ணுவர்தனும் இயக்கும் அடுத்த படமான பட்டியல்  படத்தின் வழியாக மீண்டும் இணைந்து பணியாற்ற முடிவு செய்தனர். இதுவும் வணிக ரீதியாக வெற்றி பெற்றது. பட்டியல் படத்திற்குப் பிறகு, இவர் இந்தியத் திரைப்பட உலகில் இருந்து ஒரு இடைவெளி எடுத்துக்கொண்டு மலேசியாவில் தனது பணிக்குத் திரும்பினார். 2010 இல் மலேசியாவின் கோலாலம்பூரில் நடைபெற்ற எந்திரன் இசை வெளியீட்டு விழாவை  நடிகர் விவேக்குடன் இணைந்து தொகுத்து வழங்கினார்.

ஐந்து வருட ஓய்வுக்குப் பிறகு, திருநங்கைகளைப் பற்றிய நாடகப்படமான நர்த்தகி மூலம் மீண்டும் திரைப்படத் தயாரிப்பில் இறங்கினார். அதில் பெரும்பாலும் புதியவர்களே நடித்தனர். இவரும் ஒரு சிறு வேடத்தில் நடித்தார். அடுத்த ஆண்டு, சோனியா அகர்வால் நடித்த பெண் மையப் படமான ஒரு நடிகையின் வாக்குமூலம் என்ற திரைப்படத்தை இவர் தயாரித்தார். அதில் கீதா ஒரு பத்திரிகையாளராக துணை வேடத்தில் நடித்தார். பின்னர் இவர் மலேசிய தமிழ்த் திரைப்படமான மைந்தனில் தனது முதல் முன்னணி வேடத்தில் நடித்தார். தனது முந்தைய தயாரிப்புகளில் சிறப்பு வேடங்களிலும் துணை வேடங்களிலும் நடித்திருந்தாலும், நடிப்பில் தனக்கு "அதிக ஆர்வம்" இல்லை என்று கூறினார். இயக்குனர் சி. குமரேசன் மைந்தனில் முன்னணி பெண் வேடத்தில் நடிக்க அழைத்தபோது, இவர் துவக்கத்தில் மறுத்தார். குமரேசன் இவரை ஒருவாரம் சமாதானப்படுத்தினார். மேலாளராக நடித்த கீதா, தானாகவே சண்டைக் காட்சிகளில் நடித்தார். அப்போது கீதா காயமடைந்தார். மலேசியாவில் உள்நாட்டில் தயாரிக்கப்பட்ட படங்களில் அதிக வசூல் செய்த தமிழ் படமாக மைந்தன் மாறியது, மேலும் இந்தியாவிலும் திரையரங்குகளில் வெளியிடப்பட்டது;  பின்னர் கீதாவுக்கு சிறந்த வெளிநாட்டு கலைஞருக்கான எடிசன் விருது இந்தியாவில் வழங்கப்பட்டது.

தமிழ்நாட்டில் உள்ள இலங்கை தமிழ் அகதிகளைப் பற்றிய  படத்தை முக்தா என்டர்டெயின்மென்ட்டுடன் இணைந்து சிவப்பு என்ற படத்தை இவர் இணைந்து தயாரித்தார். மேலும் காவல் என்ற படத்தில் இவர் கதாநாயகியாகவும் நடித்தார். இதற்காக மலேசியன் புக் ஆஃப் ரெக்கார்ட்ஸ் இவருக்கு இந்தியத் திரைப்படத்தில் கதாநாயகியாக நடித்த முதல் மலேசியர் என்ற விருதை வழங்கியது.

 திரைப்படவியல் 
ஆண்டு திரைப்படம் பங்களிப்பு குறிப்புகள் தயாரிப்பாளர் நடிகர் பாத்திரம் 2005 அறிந்தும் அறியாமலும்   ஆட்சியர் சிறப்புத் தோற்றம் குண்டக்க மண்டக்க   — 2006 பட்டியல்   சிறப்புத் தோற்றம் 2011 நர்த்தகி   2012 ஒரு நடிகையின் வாக்குமூலம்   ரீட்டா சிறப்புத் தோற்றம் 2014 மைந்தன்   காயத்ரி மலேசிய தமிழ்த் திரைப்படம் 2015 காவல்   அம்ருதா சிவப்பு   — 2017 சங்கு சக்கரம்   அங்கயர்கண்ணி 2021 நானும் சிங்கிள்தான்   — 2023 சில நொடிகளில்   ஊடகவியலாளர்

 மேற்கோள்கள் 

 வெளி இணைப்புகள் 


பகுப்பு:தமிழ்த் திரைப்பட நடிகைகள்
பகுப்பு:தமிழ்த் திரைப்படத் தயாரிப்பாளர்கள்
பகுப்பு:மலேசிய இந்தியர்கள்
பகுப்பு:மலேசியத் திரைப்பட நடிகைகள்
பகுப்பு:பேராக் மக்கள்
பகுப்பு:வாழும் மக்கள்